钦定古今图书集成/方舆汇编/职方典/第1445卷 > 《海棠桥记》刘受祖
## 钦定古今图书集成/方舆汇编/职方典/第1445卷 > 《海棠桥记》刘受祖

横州，古宁浦郡也。西北有溪曰香稻，南会于郁江。跨
溪有桥，南北旧多海棠。绍圣间，秦淮海先生以御史
刘极论其增损《实录》：谪柳移横，是时常醉于桥畔书
生祝氏家，明日题一词，有“瘴雨过，海棠开”之句，州人
因以海棠名桥。岁月浸久，兴废不齐，更名“去思”，又更
名清秋。淳祐六年夏，右骁骑将军李公植来守是邦，
捐货帛三万，率州之官吏士民共新之。经始于是年
之十月，落成于次年之四月。桥长一十五丈，高二丈
二尺。虽春涛秋潦，民无病涉之嗟；霁月光风，士有咏
归之乐。长虹饮涧，灵鳌驾空，殆庶几焉。郡之士夫，率
咨于受祖曰：“宁浦僻且陋，淮海先生辱居。今之言宁
浦者，必曰海棠桥；言海棠，必曰秦淮海。是州以海棠
桥重桥，以秦淮海重桥名海棠，未可更也。”受祖答曰：
“桥名海棠，以淮海故也。士不忘淮海，将何取焉？为其
花间一醉吟耶？为其放浪形骸之外耶？为其《九经》指
授，作文皆有法度可观耶？是知其然，而未知其所以
然也。”元丰初，淮海如京师应举，以诗谒东坡于徐。东
坡和之曰：“纵横所往，无不可知，君不可以新诗。”盖当
是时，学有新义，政有新法，雷同附和，倒置通显。淮海
穷困无聊中，东坡已知其介然独立之操，不以富贵
利达动其心矣。夫志气之帅也。士当未遇时，志苟不
立，则阿意而苟合，妾妇以取容，有小遇焉，未有不诱
于势利，怵于忧患者。淮海在元丰又尝为王安石所
知，安石得其诗，读之而不释手，淮海稍自贬损，高官
厚禄，可坐而致也。淮海不炙手于安石之门，而北面
于东坡之室，文章行谊，并驾山谷诸公间。元祐初，坡、
谷继进，淮海以次录用，而绍圣之事作矣。淮海之在
绍圣，犹元祐也，当其醉眠花下，又安知身在宁浦耶？
昌黎尝谓：孟郊“卒不弛有以昌其诗。”苏东坡曰：“不如
昌其志。志一气自随，养之塞天地。孟轲不吾欺”，淮海
盖有得于此矣。或曰：“古之君子，畎亩不忘其君。淮海
脱屣轩冕，肆情放志于宇宙间，高则高矣，非古人不
忘君之意也。”予应之曰：“子独不观《宁浦书事》之诗乎？
挥汗读书不已，人皆怪我何求，我岂更求闻达？日长
聊以消忧，淮海何忧乎？《诗》”云：“知我者谓我心忧，不知
我者谓我何求。”绍圣以来，群贤迸斥，奸夫窃柄，剥床
而肤可虞，城圮而隍可复，淮海之忧，盖在是耳。在天
下者不忘其忧，在吾心者不改其乐。淮海之志，惟主
于忧国忧民，故淮海之气，不诎于流离迁谪。《孟子》曰：
“志一则动气。”此淮海之所以超逸绝俗者欤？因桥之
名，以求其“实，因《淮海》之迹，以求其心，受祖所望于横
之士君子也。”众皆曰：“然，请记之。”